Lier (sterrebeeld)

Die Lier of Harp (Latyn: Lyra) is ’n klein sterrebeeld in die noordelike hemelruim. Dit is een van die 48 konstellasies wat deur die 2de-eeuse sterrekundige Ptolemeus beskryf is en is steeds een van die 88 moderne sterrebeelde.

Die sterrebeeld is in die Suidelike Halfrond in die winter sigbaar, laag in die noordelike naghemel.

 Ruimtevoorwerpe 
links|duimnael|Messier 56 (M56) bestaan uit ’n groot aantal sterre wat dig bymekaargehou word deur swaartekrag.
Die Lier se helderste sterre sluit in Vega (α Lyr), die vyfde helderste ster in die ruimte; dit is ’n A0 V-tipe en is net 25,3 ligjare van die Aarde af.

Die voorwerpe Messier 56, M57 en Kuiper 90 kom in die Lier voor. M56 is ’n taamlike los bolvormige sterreswerm sowat 32 900 ligjare van die Aarde af. Dit het ’n deursnee van 85 ligjare en ’n oënskynlike magnitude van 8,3 mag.

M57, ook bekend as die Ring-newel of NGC 6720, het ’n deursnee van een ligjaar en is 2 000 ligjare van hier. Dit is een van die bekendste planetêre newels en die tweede een wat ontdek is – in 1779 deur Antoine Darquier, 15 jaar nadat Charles Messier die Handgewig-newel ontdek het. Sterrekundiges het bepaal dat dit tussen 6 000 en 8 000 jaar oud is.

NGC 6745 is ’n onreëlmatige spiraalsterrestelsel sowat 208 miljoen ligjare van die Aarde af. Verskeie miljoene jare gelede het dit met ’n kleiner stelsel gebots en so is ’n streek met jong, warm blou sterre gevorm. Sterrekundiges weet nie of dit ’n vlugtige botsing was of die voorloper van ’n volle samesmelting van die twee stelsels nie

Verskeie planete is reeds in die Lier ontdek, so onlangs as in Januarie 2010 deur die Kepler-sending. ’n Groot deel van die Kepler-ruimtesterrewag se waarnemings word in die Lier gedoen en daar word verwag dat nog baie ander planete hier ontdek sal word.

 Verwysings 

 15px Hierdie artikel is vertaal uit die Engelse Wikipedia